KIRJALLINEN KYSYMYS E-0800/00

esittäjä(t): Thierry Cornillet (PPE-DE) komissiolle

(16. maaliskuuta 2000)

Aihe: Ehdotuspyyntö Bosniaa ja Hertsegovinaa koskeva yhtenäinen paluuohjelma (Obnova-ohjelma) vuodeksi 2000

Osana yhtenäistä paluuohjelmaa (Obnova-ohjelmaa) vuodeksi 2000 komissio on esittänyt ehdotuspyynnön (SCR-E/110826/D/G/BH), joka koskee hankkeita asumisen, siihen liittyvän infrastruktuurin ja kestävään kehitykseen tähtäävien toimenpiteiden alalla.

Euroopan yhteisöjen virallisessa lehdessä(1) julkaistun valintamenettelyn aikataulun mukaan järjestöjen, jotka ovat kiinnostuneita osallistumaan ehdotuspyyntöön, on toimitettava aiesopimuksensa 9. helmikuuta 2000 klo 16.00 mennessä.

Tämäntyyppisestä ohjelmasta kiinnostuneissa järjestöissä on usein monia eri alueilta tulevia jäseniä. Lisäksi jäsenten kuuleminen yhteisen edun määrittämiseksi edellyttää syvällistä vuoropuhelua riippumatta annetun määräajan (kuusi päivää viikonloppu mukaan lukien) lyhyydestä.

1. Miten perustellaan määräajan lyhyys (4 arkipäivää) ottaen huomioon, että toteutettavat hankkeet ovat merkittäviä (13 miljoonaa euroa)?

2. Ehdotuspyynnön ranskankielisen version mukaan määräaika aiesopimuksen lähettämiselle on 9. helmikuuta 2000 klo 16.00 ja edellytys aiesopimuksen huomioonottamiselle on sen vastaanottaminen 9. helmikuuta 2000 klo 16.00. Miten komissio perustelee tämän määräaikoja koskevan sekaannuksen?

(1) EYVL C 31, 3.2.2000, s. 5.

Chris Pattenin komission puolesta antama vastaus

(18. huhtikuuta 2000)

Obnova-ohjelmaa koskeva ehdotuspyyntö SCR-E/110826/D/G/BH, joka koskee asumista, siihen liittyvää infrastruktuuria ja kestävään kehitykseen tähtääviä toimenpiteitä, julkistettiin komission WWW-sivustolla 26. tammikuuta 2000 ja virallisessa lehdessä 3. helmikuuta 2000(1). Pyynnössä kehotettiin osallistumisesta kiinnostuneita järjestöjä toimittamaan aiesopimuksensa 9. helmikuuta 2000 mennessä komission Sarajevon teknisen avun yksikköön. Pyynnössä hanke-ehdotusten vastaanottamisen määräajaksi annettiin 21. maaliskuuta 2000 ja siinä tarkennettiin, että ehdotuksia koskevat asiakirjat olivat vain niiden järjestöjen käytössä, jotka olivat ilmoittaneet 9. maaliskuuta 2000 mennessä aikeensa osallistua ohjelmaan.

Ehdotuspyynnön julkistaminen komission WWW-sivustolla tapahtui useita päiviä aiemmin kuin virallisessa lehdessä, koska viralliseen lehteen tarkoitettu teksti oli käännettävä yhteisön kaikille virallisille kielille. Yleisesti ottaen komissio pyrkii varmistamaan ehdotuspyyntöjen lähes samanaikaisen julkistamisen WWW-sivustollaan ja virallisessa lehdessä. Tässä tapauksessa kuitenkin paluuohjelman käynnistämisen kiireellisyyden vuoksi päätettiin ehdotuspyynnön julkistamisesta WWW-sivustolla ennen sen julkistamista virallisessa lehdessä, missä se julkistettiin tämän jälkeen niin pian kuin mahdollista. Olisi pidettävä mielessä, että merkittävästi suurin osa järjestöistä, jotka ovat kiinnostuneita kyseisenlaisista ehdotuspyynnöistä, pitävät nykyisellään Internetiä parempana tietolähteenä yhteisön rahoitustarjousten osalta. Aikaisemmin kerättyjen tietojen perusteella on arvioitavissa, että tarjouskilpailua koskevalla komission ulkomaanavun yhteisen toimialan WWW-sivustolla käy nykyisin 200 000300 000 vierailijaa kuukausittain. Niinpä voidaan sanoa, että aiesopimusten valmisteluun oli käytettävissä kaksi viikkoa tai 10 työpäivää, mikä on pitkä aika yksinkertaisen aiesopimuksen valmisteluun ja toimittamiseen. Komissio huomauttaa, että aiesopimuksen esittämishetkellä kiinnostuneilta järjestöiltä ei vaadittu mahdollisia hanke-ehdotuksia eikä henkilökuntaa koskevia tarkennettuja tietoja. Sellaiset tiedot oli määrä toimittaa vasta hanke-ehdotusten toimittamisen yhteydessä 21. maaliskuuta mennessä, mikä antoi järjestöjen jäsenille pitkän ajan valmistelevien keskusteluihin.

Aiesopimusten ajan ja päivämäärän osalta komissio toteaa, että ehdotuspyynnön teksti ei selvästikään aiheuttanut sekaannusta kiinnostuneilla tahoilla. Kaikki määräajan umpeutumista ennen lähetetyt aiesopimukset saapuivat ajallaan ennen määräajan umpeutumista.

(1) EYVL C 31, 3.2.2000.